CELEX: 32022D0392
Language: da
Date: 2022-03-03 00:00:00
Title: Rådets afgørelse (EU) 2022/392 af 3. marts 2022 om den holdning, der skal indtages på Den Europæiske Unions vegne i Fiskerikommissionen for Det Nordlige Stillehav

9.3.2022   
               
               
                  DA
               
               
                  Den Europæiske Unions Tidende
               
               
                  L 79/31
               
            
         RÅDETS AFGØRELSE (EU) 2022/392
         af 3. marts 2022
         om den holdning, der skal indtages på Den Europæiske Unions vegne i Fiskerikommissionen for Det Nordlige Stillehav
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Ved Rådets afgørelse (EU) 2022/314 (1) tiltrådte Unionen konventionen om bevarelse og forvaltning af højsøfiskeressourcer i det nordlige Stillehav (»konventionen«), hvorved Fiskerikommissionen for Det Nordlige Stillehav (NPFC) blev oprettet.
                  
               
                     (2)
                  
                  
                     NPFC er ansvarlig for vedtagelsen af bevarelses- og forvaltningsforanstaltninger med henblik på at nå målene for konventionen. Sådanne foranstaltninger kan blive bindende for Unionen.
                  
               
                     (3)
                  
                  
                     I henhold til Europa-Parlamentets og Rådets forordning (EU) nr. 1380/2013 (2) skal Unionen sikre, at fiskeri- og akvakulturaktiviteter er miljømæssigt bæredygtige på langt sigt og forvaltes på en måde, der er i overensstemmelse med målene om at opnå økonomiske, sociale og beskæftigelsesmæssige fordele, og som bidrager til at sikre fødevareforsyningssikkerheden. Det er ligeledes fastsat i nævnte forordning, at Unionen skal forvalte fiskeriet efter en forsigtighedstilgang, og målet er at sikre, at udnyttelsen af havets levende biologiske ressourcer genopretter og opretholder populationer af de befiskede arter på niveauer, der kan give maksimalt bæredygtigt udbytte. Endvidere er det fastsat, at Unionen skal træffe bevarelses- og forvaltningsforanstaltninger på grundlag af den bedste foreliggende videnskabelige rådgivning, støtte udbygningen af videnskabelig viden og rådgivning, gradvis eliminere udsmid og fremme fangstmetoder, der bidrager til et mere selektivt fiskeri, til undgåelse og størst mulig begrænsning af uønskede fangster og fiskeri med begrænset indvirkning på det marine økosystem og fiskeressourcerne. I forordning (EU) nr. 1380/2013 er det udtrykkeligt fastsat, at Unionen skal anvende disse mål og principper i forbindelse med varetagelsen af sine eksterne fiskeriforbindelser.
                  
               
                     (4)
                  
                  
                     Som meddelt i den fælles meddelelse fra Unionens højtstående repræsentant for udenrigsanliggender og sikkerhedspolitik og Kommissionen af 10. november 2016 med titlen »International havforvaltning: En dagsorden for havenes fremtid« og Rådets konklusioner af 24. marts 2017 med samme titel er fremme af foranstaltninger til støtte og forbedring af effektiviteten af de regionale fiskeriforvaltningsorganisationer og, hvor det er relevant, forbedring af deres forvaltning et centralt element i Unionens indsats i disse fora.
                  
               
                     (5)
                  
                  
                     I Kommissionens meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget af 16. januar 2018 med titlen »En EU-strategi for plast i en cirkulær økonomi« henvises der til specifikke foranstaltninger til reducering af plast- og havforurening og til forebyggelse af, at fiskeredskaber mistes eller efterlades til søs.
                  
               
                     (6)
                  
                  
                     Den holdning, der skal indtages på Unionens vegne i NPFC for perioden 2022-2027, bør fastlægges, eftersom NPFC's bevarelses- og håndhævelsesforanstaltninger vil være bindende for Unionen og vil kunne få afgørende indflydelse på indholdet af EU-retten, nemlig Rådets forordning (EF) nr. 1005/2008 (3) og (EF) nr. 1224/2009 (4) og Europa-Parlamentets og Rådets forordning (EU) 2017/2403 (5).
                  
               
                     (7)
                  
                  
                     I betragtning af udviklingen i fiskeressourcerne i det område, som konventionen gælder for, jf. afgrænsningen i konventionens artikel 4, stk. 1, (»konventionsområdet«) og det deraf følgende behov for, at der i Unionens holdning tages hensyn til den nye udvikling, herunder nye videnskabelige og andre oplysninger, der forelægges forud for eller på møderne i NPFC, bør der i overensstemmelse med princippet om gensidigt loyalt samarbejde mellem EU- institutionerne som fastsat i artikel 13, stk. 2, i traktaten om Den Europæiske Union fastlægges procedurer for præciseringen fra år til år af Unionens holdning for perioden 2022-2027 —
                  
               VEDTAGET DENNE AFGØRELSE:
         
            Artikel 1
            Den holdning, som på Unionens vegne skal indtages på møderne i Fiskerikommissionen for Det Nordlige Stillehav (NPFC), er fastlagt i bilag I.
         
         
            Artikel 2
            Præciseringen fra år til år af den holdning, der skal indtages på Unionens vegne på møderne i NPFC, skal ske i overensstemmelse med bilag II.
         
         
            Artikel 3
            Unionens holdning som fastlagt i bilag I vurderes og revideres i givet fald af Rådet på forslag af Kommissionen senest ved det årlige møde i NPFC i 2028.
         
         
            Artikel 4
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 3. marts 2022.
            
               
                  På Rådets vegne
               
               G. DARMANIN
               
                  Formand
               
            
         
         
            (1)  Rådets afgørelse (EU) 2022/314 af 15. februar 2022 om Den Europæiske Unions tiltrædelse af konventionen om bevarelse og forvaltning af højsøfiskeressourcer i det nordlige Stillehav (EUT L 55 af 28.2.2022, s. 12).
         
            (2)  Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (EUT L 354 af 28.12.2013, s. 22).
         
            (3)  Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (EUT L 286 af 29.10.2008, s. 1).
         
            (4)  Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).
         
            (5)  Europa-Parlamentets og Rådets forordning (EU) 2017/2403 af 12. december 2017 om en bæredygtig forvaltning af de eksterne fiskerflåder og om ophævelse af Rådets forordning (EF) nr. 1006/2008 (EUT L 347 af 28.12.2017, s. 81).
      
      
         
            BILAG I
            DEN HOLDNING, SOM SKAL INDTAGES PÅ UNIONENS VEGNE I FISKERIKOMMISSIONEN FOR DET NORDLIGE STILLEHAV
            1.   PRINCIPPER
            Inden for rammerne af Fiskerikommissionen for Det Nordlige Stillehav (NPFC) skal Unionen:
            
                        a)
                     
                     
                        handle i overensstemmelse med de mål og principper, som Unionen sigter mod inden for rammerne af den fælles fiskeripolitik, navnlig ved hjælp af forsigtighedstilgangen og målsætningerne vedrørende det maksimale bæredygtige udbytte, jf. artikel 2, stk. 2, i forordning (EU) nr. 1380/2013, med henblik på at fremme gennemførelsen af en økosystembaseret tilgang til fiskeriforvaltning, undgå og begrænse uønskede fangster mest muligt og gradvis eliminere udsmid, reducere fiskeriets negative indvirkning på det marine økosystem og habitaterne, samt fremme et økonomisk leve- og konkurrencedygtigt EU-fiskeri, hvor de, der er afhængige af fiskeriet, sikres en rimelig levestandard, samtidig med at der tages hensyn til forbrugernes interesser
                     
                  
                        b)
                     
                     
                        arbejde hen imod en passende inddragelse af interessenter i forberedelsen af NPFC's foranstaltninger og sikre, at de foranstaltninger, der vedtages i NPFC, er i overensstemmelse med målene for konventionen om bevarelse og forvaltning af højsøfiskeressourcer i det nordlige Stillehav (»konventionen«)
                     
                  
                        c)
                     
                     
                        sikre, at de foranstaltninger, der vedtages inden for rammerne af NPFC, er forenelige med folkeretten, og navnlig med bestemmelserne i De Forenede Nationers (FN's) havretskonvention af 10. december 1982, FN-aftalen af 4. december 1995 om bevarelse og forvaltning af fælles fiskebestande og stærkt vandrende fiskebestande, Fødevare- og Landbrugsorganisationens (FAO's) aftale af 24. november 1993 om fremme af fiskerfartøjers overholdelse af internationale bevarelses- og forvaltningsforanstaltninger på det åbne hav og FAO-aftalen af 22. november 2009 om havnestatsforanstaltninger
                     
                  
                        d)
                     
                     
                        fremme holdninger, der er i overensstemmelse med bedste praksis som anvendt af de regionale fiskeriforvaltningsorganisationer (RFFO'er), der deltager i fiskeriforvaltningen i det samme område
                     
                  
                        e)
                     
                     
                        søge sammenhæng og synergi med Unionens politik vedrørende dens bilaterale fiskeriforbindelser med tredjelande og sikre sammenhæng med sine øvrige politikker, navnlig på områderne eksterne forbindelser, miljø, handel, udvikling, forskning og innovation
                     
                  
                        f)
                     
                     
                        sikre, at Unionens internationale forpligtelser overholdes
                     
                  
                        g)
                     
                     
                        respektere Rådets konklusioner af 19. marts 2012 om Kommissionens meddelelse om den fælles fiskeripolitiks eksterne dimension
                     
                  
                        h)
                     
                     
                        sigte mod at skabe lige vilkår for EU-fiskerflåden inden for det område, som konventionen gælder for, jf. afgrænsningen i konventionens artikel 4, stk. 1, (»konventionsområdet«) på grundlag af de samme principper og standarder som dem, der gælder i henhold til EU-retten, og mod at fremme en ensartet gennemførelse af disse principper og standarder
                     
                  
                        i)
                     
                     
                        sikre overensstemmelse med Rådets konklusioner af 3. april 2017 om den fælles meddelelse fra Unionens højtstående repræsentant for udenrigsanliggender og sikkerhedspolitik og Kommissionen af 10. november 2016 med titlen »International havforvaltning: En dagsorden for havenes fremtid« og fremme foranstaltninger til støtte og forbedring af NPFC's effektivitet og, hvor det er relevant, forbedre NPFC's forvaltning og præstation, navnlig med hensyn til videnskab, overholdelse, gennemsigtighed og beslutningstagning
                     
                  
                        j)
                     
                     
                        fremme koordineringen mellem RFFO'erne og de regionale havkonventioner og samarbejdet med internationale organisationer, alt efter hvad der er relevant, inden for deres respektive mandat
                     
                  
                        k)
                     
                     
                        blandt RFFO'er med ansvar for andre arter end tun fremme samarbejdsmekanismer svarende til Kobeproceduren for RFFO'er med ansvar for tun.
                     
                  2.   RETNINGSLINJER
            Unionen skal, hvor det er relevant, stræbe efter at støtte NPFC's vedtagelse af følgende tiltag:
            
                        a)
                     
                     
                        foranstaltninger til bevarelse og forvaltning af fiskeressourcerne i konventionsområdet baseret på den bedste foreliggende videnskabelige rådgivning, herunder samlede tilladte fangstmængder og kvoter eller fiskeriindsatsregulering for havets levende biologiske ressourcer reguleret af NPFC, der resulterer i et fiskeri på et niveau, som giver det maksimale bæredygtige udbytte. Om nødvendigt skal disse bevarelses- og forvaltningsforanstaltninger omfatte særlige foranstaltninger for bestande, der lider under overfiskning, for at holde fiskeriindsatsen på et niveau, der er i overensstemmelse med fiskerimulighederne
                     
                  
                        b)
                     
                     
                        foranstaltninger, der skal forebygge, afværge og eliminere ulovligt, urapporteret og ureguleret fiskeri (IUU-fiskeri) i konventionsområdet, herunder opførelse af fiskerfartøjer på IUU-lister
                     
                  
                        c)
                     
                     
                        foranstaltninger til overvågning, kontrol og tilsyn i konventionsområdet for at sikre en effektiv kontrol og overholdelse af foranstaltninger vedtaget inden for rammerne af NPFC
                     
                  
                        d)
                     
                     
                        foranstaltninger, der skal minimere fiskeriets negative indvirkning på havets biodiversitet og det marine økosystem, herunder foranstaltninger til at reducere havforurening og forebygge udtømning af plast til havs og mindske indvirkningen af plast i havene på den marine biodiversitet og de marine økosystemer, foranstaltninger til at beskytte sårbare marine økosystemer i konventionsområdet i overensstemmelse med NPFC-konventionen og FAO's internationale retningslinjer for forvaltning af dybhavsfiskeri på åbent hav af 29. august 2008 samt foranstaltninger, der tager sigte på at undgå og i videst muligt omfang reducere uønskede fangster, navnlig sårbare marine arter, og på gradvis at eliminere udsmid
                     
                  
                        e)
                     
                     
                        foranstaltninger til at mindske virkningen af efterladte, tabte eller på anden måde kasserede fiskeredskaber i havet og til at lette identificering og bjærgning af sådanne redskaber
                     
                  
                        f)
                     
                     
                        henstillinger, der tilskynder til gennemførelsen af Den Internationale Arbejdsorganisations konvention af 14. juni 2007 om arbejdsforhold i fiskerisektoren, hvor det er relevant og i det omfang, det er tilladt efter de relevante stiftelsesdokumenter
                     
                  
                        g)
                     
                     
                        foranstaltninger, der tager sigte på at forbyde fiskeri, der kun har til formål at høste hajfinner, og på at kræve, at alle hajer landes med finnerne på
                     
                  
                        h)
                     
                     
                        i givet fald strategier, der er fælles med andre RFFO'er, og navnlig med dem, der deltager i fiskeriforvaltningen i det samme område
                     
                  
                        i)
                     
                     
                        yderligere tekniske foranstaltninger baseret på rådgivning fra NPFC's underorganer og arbejdsgrupper.
                     
                  
      
      
         
            BILAG II
            PRÆCISERING FRA ÅR TIL ÅR AF DEN HOLDNING, DER SKAL INDTAGES PÅ UNIONENS VEGNE I FISKERIKOMMISSIONEN FOR DET NORDLIGE STILLEHAV
            Forud for hvert møde i Fiskerikommissionen for Det Nordlige Stillehav (NPFC), når dette organ skal vedtage afgørelser, der har retsvirkninger for Unionen, tages de nødvendige skridt til at sikre, at den holdning, der skal gives udtryk for på Unionens vegne, tager hensyn til de seneste videnskabelige og andre relevante oplysninger, der er fremsendt til Kommissionen, i overensstemmelse med principperne og retningslinjerne i bilag I.
            Med henblik herpå og på baggrund af de fremsendte oplysninger forelægger Kommissionen i tilstrækkelig god tid inden hvert møde i NPFC Rådet et skriftligt dokument, hvori er fastlagt den foreslåede præcisering af den holdning, der skal indtages på Unionens vegne, med henblik på drøftelse og godkendelse.
            Hvis det i løbet af et møde i NPFC er umuligt at nå til enighed, herunder på stedet, således at den holdning, der skal indtages på Unionens vegne, tager hensyn til nye elementer, henvises spørgsmålet til Rådet eller dets forberedende organer.